Peter Bedsted Jeppesen bor på et landsted i Thy med møbler fra klunketiden, masser af ure, glas og porcelænsfigurer, og hvor der altid er kaffe på kanden, hvis man kigger forbi. Og det gør folk ofte.

I det her hus, der er aldrig ro. Der kommer masser af mennesker. Masser af forskellige mennesker, fortæller Peter Bedsted Jeppesen.

Han er uddannet møbelpolstrer, men har også arbejdet både i hjemmeplejen og på plejehjem.

Og så har han være aktiv i Dansk Folkeparti.

- Jeg har været medlem af DF i 10 år, hvor jeg har været opstillet til kommunalvalg, jeg har været i lokalbestyrelsen, jeg har været med til at arrangere valgkampe. Det har været virkelig interessant.

Mærkesager: Ældre og udlændinge

Peter Bedsted meldte sig ind i Dansk Folkeparti, da han som tidligere ansat på plejehjem syntes, at partiet gjorde en masse godt for de ældre i vores samfund og mod tilstrømningen af udlændinge. To mærkesager, han gik meget op i.

- Jeg syntes, der var så mange ting, som lå mig på sinde. Det var ældrepleje, hvordan vi behandler de gamle i vores samfund, og tilstrømningen af udlændinge. Det har været to mærkesager, som jeg virkelig har gået op i.

Hør hele udsendelsen Du kan høre hele interviewet med Peter Bedsted Jeppesen i P1 featuren "DF'eren i teltlejren" her.

De ældres forhold havde han forstand på gennem sine mange år som ansat i ældreplejen. Men udlændingene kendte han ikke meget til.

Så da han efter at være blevet ledig så, at der var et ledigt job i den daværende teltlejr for asylansøgere i Thisted, søgte han det.

- Jeg tænkte, at nu var der en mulighed for at komme ind og snuse til det område. Så søgte jeg jobbet for at lære systemet lidt mere og kende og se, hvad der rør sig, fortæller Peter.

- Og det skal jeg love for, at jeg fik.

Passede på, hvad han fortalte

I starten var han lidt skeptisk og passede på, hvem han smilede til.

Han forventede, at han ville få bekræftet nogle af sine fordomme om asylansøgerne som nogen, der ikke ville snakke med folk og som måske var direkte ubehagelige eller voldelige.

Han var også noget tilbageholdende med at fortælle om sig selv, for ud over at være medlem af DF, er han også homoseksuel.

- Jeg ved jo fra de arabiske lande, at det er rigtigt svært dernede, hvis man er homoseksuel, og jeg er jo homoseksuel. Jeg tænkte, at jeg ville få en uheldig medfart, hvis jeg fortalte det derude. Så det holdt jeg meget tæt til kroppen til at begynde med, fortæller han.

Bliver berørt af de hårde historier

Men sådan fortsatte det ikke.

Langsomt kommer Peter nærmere på de mennesker, der bor i lejren, og han bliver påvirket af deres historier.

Ja, man bliver i hvert fald ikke den samme, efter man har haft sådan et arbejde. Peter Bedsted Jeppesen

Han bliver gode venner med Aymen Al-Juhaishi, som kommer fra Irak, og som stadig har sin familie i det krigshærgede Mosul. Nogle gange kan Aymen ikke få fat på familien over telefonen, og så kan Peter Bedsted mærke, at han er dybt berørt.

- Når man først begynder at lære nogle af dem at kende, hører deres historie og ser, hvad de har været udsat for på deres krop – tortur, forfølgelser, afhøring på nogle groteske måder. Det er virkelig hårde ting, som mange af dem har været udsat for.

- Ja, man bliver i hvert fald ikke den samme, efter man har haft sådan et arbejde, slår han fast.

Snak om homoseksualitet

Teltlejren i Thy lukkede i oktober 2016, men Peter har stadig kontakt til mange af beboerne.

Flere af dem holdt jul hos Peter Bedsted, og de var også med i kirke.

Nogle gange siger jeg ”Hvorfor er du sådan?”, og han svarer ”Jeg er født sådan, jeg kan ikke gøre noget ved det”. Og selvfølgelig kan jeg ikke sige noget til det, fordi det er sådan, det er. Aymen Al-Juhaishi, flygtning

Aymen Al-Juhaishi er en af dem, som ofte kommer forbi til kaffe og kage og en snak, både om politik og om seksualitet. Han har aldrig mødt en homoseksuel før.

- Det her er den første gang i mit liv. Men det er ikke et problem for mig at være homoseksuel, det er sådan, det er, jeg kan ikke ændre noget. Nogle gange siger jeg ”Hvorfor er du sådan?”, og han svarer ”Jeg er født sådan, jeg kan ikke gøre noget ved det”. Og selvfølgelig kan jeg ikke sige noget til det, fordi det er sådan, det er, siger Aymen Al-Juhaishi.

Talen, der gjorde ham vred

Men hvor forholdet til asylansøgerne er fortsat, er det gået anderledes med forholdet til Dansk Folkeparti.

På DF’s landsmøde i 2016 holdt en ung kvinde en tale, som gjorde Peter Bedsted vred.

- Hun sagde jo blandt andet at indvandrerne de kommer her og stjæler og voldtager og myrder. Og det synes jeg er noget forfærdelig udmeldinger at komme med. Det er frygteligt at komme med. Det er ikke i orden at lukke ud.

Han skammede sig over talen og ringede til partiets sekretariat for at klage.

Savner respekt for mennesket

Han ville vide, om man i hovedbestyrelsen accepterede talen. Det gjorde man ikke. Men man ville på den anden side ikke gå ud og tage offentligt afstand fra den. Folketingsgruppen ville ikke gøre mere ved den sag.

Jeg vil ikke være medlem af en organisation, der accepter sådan nogle udtalelser. Så var jeg bare færdig med DF. Slut. Peter Bedsted Jeppesen

- Så sagde jeg, det er i orden, så vil jeg gerne melde mig ud lige på stedet. Jeg vil ikke være medlem af en organisation, der accepter sådan nogle udtalelser. Så var jeg bare færdig med DF. Slut, siger Peter Bedsted.